**Giant for a Day!** on brittiläisen Gentle Giant -yhtyeen 11. syyskuuta 1978 julkaistu kymmenes albumi. 

Albumi jatkoi edellisen *The Missing Piece* -levyn suuntausta, jossa yhtye esitti aiemman progressiivisen rockin sijaan yksinkertaisempaa, valtavirtaa lähentelevää rockia. Tyylimuutoksella yhtye pyrki saavuttamaan suosiota Yhdysvalloissa. Albumi ei kuitenkaan noussut siellä listoille, sillä levy ei miellyttänyt yhtyeen vanhoja ihailijoita eikä onnistunut keräämään toivotunlaisesti uuttakaan yleisöä. Britanniassa olivat pinnalla punk ja uuden aallon musiikki, ja *Giant for a Day!* jäi siellä vähälle huomiolle. Vuosien aikana albumi on saanut pääasiassa kielteisiä arvosteluja, ja monet Gentle Giantin fanitkin pitävät sitä yhtyeen huonoimpana albumina.

Alkuperäisen vinyylipainoksen kannessa oli irrotettava naamari. Ideana oli, että yhtyeen fanit leikkaisivat ne irti ja tulisivat konsertteihin naamiot kasvoillaan.

Tausta ja työstö
----------------

Monille vanhemmille brittiläisille yhtyeille 1970-luvun loppu oli haastavaa aikaa, ja Gentle Giant oli joiltain osin vielä muitakin epäedullisemmassa asemassa. Punkin ja uuden aallon lyötyä läpi yhtyeitä arvioitiin yhtäkkiä kokonaan uusin kriteerein. Parhaat mahdollisuudet tulla hyväksytyiksi olivat nyt yhtyeillä, jotka soittivat mahdollisimman nopeasti ja kovaäänisesti. Gentle Giantin kaltaiset progressiivista rockia esittäneet yhtyeet eivät edustaneet näitä ihanteita. Gentle Giantin ratkaisu muuttuneeseen ilmapiiriin oli siirtää katse kotimaasta kohti Pohjois-Amerikkaa, jossa uudet tyylit eivät olleet lyöneet yhtä vahvasti läpi. Pohjois-Amerikassa hyvin suosittua oli AOR-musiikki, ja yhtye itsekin oli saavuttanut siellä huomattavaa menestystä 1970-luvun puolivälissä. Samalla Gentle Giant joutui hylkäämään brittiläisen yleisön lopullisesti.

Kaupallisten paineiden myötä yhtye halusi ottaa musiikkiinsa vaikutteita uuden aallon energisyydestä. Yhtye suoraviivaisti musiikkityyliään, minkä ensimmäiset vaikutukset olivat kuultavissa vuoden 1977 albumilla *The Missing Piece*.

Gentle Giantin kymmenes stuioalbumi *Giant for a Day!* äänitettiin huhti- ja toukokuun 1978 välisenä aikana kolmessa eri studiossa Lontoossa: Ramport Studiosissa Batterseassa, Maison Rougessa Fulhamissa ja Scorpio Soundissa Eustonissa. Yhtye tuotti albumin itse.

Musiikki
--------

### Tyyli

Gentle Giantin siirtyminen kohti yksinkertaisempaa musiikkia saavutti *Giant for a Day!* -albumilla maalinsa, vaikka prosessi olikin ollut vaikea. Musiikillisesti albumi on lähempänä valtavirran rockia, ja siltä puuttuvat yhtyeelle aiemmin tyypilliset monimutkaiset rytminvaihdokset, keskiaikaiset soittimet ja monikerroksiset harmoniat. Yhtye vältteli progressiivisuutta ja siirtyi kohti yhdysvaltalaistyylistä soft rockia. Albumilla on aiempiin levyihin verrattuna enemmän kitaraa ja huomattavasti vähemmän kosketinsoittimia. Myös basisti Ray Shulman on albumilla poikkeuksellisen vähän esillä.

Ray Shulman on muistellut ajanjaksoa:

> »Kaupallisen albumin tekemiseen oli paineita, joista varmasti osa oli peräisin yhtyeen ulkopuolelta, mutta paljon oli kyse siitä, että halusimme suurempaa yleisöä. Se oli todennäköisesti typeryyttä, mutta tuolloin se vaikutti välttämättömältä.»   
> (Ray Shulman, Gentle Giantin basisti)
> 
> 

### Kappalemateriaali

Ääninäytteet"Giant for a Day"Albumin nimikappale on uusi aalto -tyylinen levytys.Äänitiedostojen kuunteluohjeet

Albumin rock-tyylinen avauskappale "Words from the Wise" yhdistelee ainesosia yhtyeen aikaisemmasta laulutyylistä ja voimakkaasta takapotkusta. Sitä seuraava "Thank You" on hillitty balladi, jossa on vaikutteita Yhdysvaltain Keskilännen musiikista. Nimikappale "Giant for a Day" edustaa uutta aaltoa, kun taas herkkämelodinen ja Paul McCartney -tyylinen folklaulu "Friends" oli rumpali John Weathersin ainoa yksin säveltämä kappale yhtyeelle. "It’s Only Goodbye" oli puolestaan kosketinsoittaja Kerry Minnearin yritys kirjoittaa single.

Uudesta tyylistä huolimatta joissain kappaleissa on muistumia yhtyeen vanhoista levytyksistä. Instrumentaali "Spooky Boogie" muistuttaa etäisesti yhtyeen esikoisalbumilla vuonna 1970 julkaistua kappaletta "Alucard", ja kappaleen "Take Me" säkeistöt ovat samankaltaisia kuin yhtyeen vuoden 1974 albumilla *The Power and the Glory*. "Take Me" oli yhtyeen kokeilu boogie-vaikutteisen AOR-musiikin parissa. Suoraviivaista soft rockia edustavat "Little Brown Bag" ja "Rock Climber".

"Spooky Boogie" on Gentle Giantin harvoja kappaleita, joista on tehty sample-versio. Twiztid käytti sitä vuonna 1997 kappaleessaan "Diemuthafuckadie".

Kansitaide
----------

Albumin kansitaidetta olivat mukana suunnittelemassa Ray Shulman ja hänen vaimonsa Barbara ("Tanner"). Lopullisen kannen kuvitti Peter Owen. Takakannen valokuvat otti Gered Mankowitz.

Alkuperäisen vinyylipainoksen kannessa oli irrotettava naamari. Ideana oli, että yhtyeen fanit leikkaisivat ne irti ja tulisivat konsertteihin naamiot kasvoillaan. Kerry Minnearin mukaan se ei ollut tietoinen yritys karistaa yhtyeen älyllistä imagoa, eikä sen ollut tarkoitus olla mitenkään epäkunnioittava.

> »Emme tahallaan yrittäneet loukata niiden älykkyyttä, jotka olivat olleet kanssamme tekemisissä aiemmin. Se oli vain olevinaan terävä ja hauska idea nähdä paljon ihmisiä konsertissa näihin naamareihin pukeutuneina. Epäilemättä siinä ei ole *In a Glass Housen* juonittelua tai *The Power and the Gloryn* vakavuutta, mutta pidän sitä albumin tunnusmerkkinä.»   
> (Kerry Minnear, Gentle Giantin kosketinsoittaja)
> 
> 

Albumin mukana tuli lisäksi erillinen liite, josta naamion pystyi niin ikään leikkaamaan irti. Sen oheen oli kirjoitettu levyn nimikappaleen sanoitusta lainaten teksti "Throw away your old cloak, put on your mask, be a giant for a day."

Julkaisu ja vastaanotto
-----------------------

### Myynti ja julkaisut

*Giant for a Day!* julkaistiin 11. syyskuuta 1978. Sen julkaisi Britanniassa Chrysalis Records ja Pohjois-Amerikassa Capitol Records. Albumin menestys jäi vaatimattomaksi sekä Euroopassa että Pohjois-Amerikassa, eikä se noussut Yhdysvalloissa listoille. Britanniassa Chrysalis mainosti albumia vain vähän, eikä yhtye myöskään esiintynyt kotimaassaan. Brittiläinen musiikkilehdistö, joka tuohon aikaan keskittyi uuden aallon musiikkiin, jätti albumin täysin huomiotta. Levyä pidettiin katastrofina. Yhtyeen vanhat fanit eivät pitäneet siitä, eikä se juurikaan onnistunut keräämään toivottua uutta yleisöäkään.

Albumi ilmestyi alun perin vinyylilevynä, C-kasettina ja 8-raitana. Ensimmäisen CD-version julkaisi Britanniassa vuonna 1993 Terrapin Trucking Co. -yhtiö. Vuonna 2005 julkaistiin CD-levynä 35th Anniversary Edition, joka sisälsi alkuperäisten kappaleiden lisäksi "Words from the Wise" -kappaleen musiikkivideon. Neljä vuotta myöhemmin oli vuorossa Alucard Recordsin julkaisema remasteroitu CD-versio.

### Arvioita

| Kriitikoiden vastaanotto |
| --- |
| Arvostelupisteet |
| Julkaisu | Pisteet |
| AllMusic | 1.5/5 tähteä |
| *Rolling Stone* | negatiivinen |
| Piero Scaruffi | 4/10 tähteä |

Yhdysvaltalaisen *Rolling Stone* -lehden arvostelussa 5. huhtikuuta 1979 Michael Bloom kommentoi, että Gentle Giantin yritys miellyttää massoja on kivualista katsottavaa. Bloomin mielestä kahdeksan ainutlaatuisen albumin jälkeen yhtyeen olisi pitänyt ymmärtää, että se oli viimein saanut viestinsä perille. *Giant for a Day!* -albumin suurimpana heikkoutena Bloom pitää sitä, ettei Gentle Giant yksinkertaisesti osaa kirjoittaa Bostonin ja Foreignerin kaltaisten yhtyeiden musiikkia, vaan albumin materiaali paljastaa heidän heikkoutensa. Yhtye osaa edelleen luoda kappaleisiin koukkuja mutta ei hallitse melodioita, minkä vuoksi esimerkiksi lauluosuudet enimmäkseen mukailevat riffejä. Pienenä kompensaationa Bloom pitää sen mielestään parasta kappaletta "Take Me". Lopuksi hän kiteyttää albumin olevan vinyylin haaskausta, joka ei miellytä sen enempää Gentle Giantin faneja kuin tavoiteltua uutta yleisöäkään, ja se voi vain pilata idean rockin kehityksestä.

AllMusicin Patrick Little on jälkeenpäin kirjoittanut, että yhtyeen uusi tyyli albumilla ei toiminut ja *Giant for a Day!* on Gentle Giantin diskografian naurunaihe. Albumin vaikuttavimpina kappaleina Little pitää sen selvimpiä rockraitoja "Little Brown Bag" ja "Rock Climber", joissa kuultavia sovituksia ja Derek Shulmanin laulua hän kehuu. Satunnaisiksi ilonhetkiksi faneille hän nostaa myös avauskappaleen "Words from the Wise", söpöksi kuvailemansa instrumentaalin "Spooky Boogie" sekä kappaleen "No Stranger", jota tehdessään yhtyeen jäsenet tosin ovat hänen mielestään kuunnelleet liikaa Steely Dania. Little antaa albumin arvosanaksi 1,5 arvostelutähteä viidestä mahdollisesta.

Monet yhtyeen fanit pitävät albumia Gentle Giantin huonoimpana. UDiscoverMusic-sivuston Paul Bowlerin mukaan albumille on kehittynyt vuosikymmenten aikana todella huono maine, mutta jälkikäteen tarkasteltuna melko epäreilusti. Hän kehuu "Words from the Wise" -kappaletta tarttuvaksi, ja se olisi hänen mielestään voinut olla hitti oikeanlaisella panostuksella. "Spooky Boogie" -instrumentaalia hän kuvailee pirteäksi, leikkisäksi ja luovaksi.

### Julkaisun jälkeen

Gentle Giant markkinoi albumia esiintymällä Pohjois-Amerikassa talvella 1978–1979, minkä jälkeen yhtyeen toiminta keskeytyi. Yhtye kuitenkin palasi kirjoittamaan ja nauhoittamaan uutta materiaalia ja julkaisi vuonna 1980 viimeisen albuminsa *Civilian* ennen lopullista hajoamistaan.

Kappaleet
---------

| A-puoli |
| --- |
| Nro | Nimi | Säv&san | Laulu | Kesto |  |
| 1. | Words from the Wise | Derek Shulman, Ray Shulman, Kerry Minnear | D. Shulman + yhtye | 4.10 |
| 2. | Thank You | Shulman, Shulman, Minnear | D. Shulman | 4.45 |
| 3. | Giant for a Day | Shulman, Shulman, Minnear | D. Shulman | 3.45 |
| 4. | Spooky Boogie | Shulman, Shulman, Minnear | instrumentaali | 3.31 |
| 5. | Take Me | Minnear, Shulman, Shulman, John Weathers | D. Shulman | 2.45 |

| A-puoli |
| --- |
| Nro | Nimi | Säv&san | Laulu | Kesto |  |
| 6. | Little Brown Bag | Shulman, Shulman, Minnear | D. Shulman | 3.32 |
| 7. | Friends | Weathers | Weathers | 1.58 |
| 8. | No Stranger | Shulman, Shulman, Minnear | D. Shulman | 2.27 |
| 9. | It’s Only Goodbye | Shulman, Shulman, Minnear | D. Shulman | 4.16 |
| 10. | Rock Climber | Shulman, Shulman, Minnear | D. Shulman | 3.50 |

Lähde:

Singlet
-------

|  |
| --- |
| "Thank You" (1978, Chrysalis) |
| 1. Thank You
2. Spooky Boogie

Albumin pääasiallinen single oli "Thank You", josta otettiin Chrysalisin julkaisema painos Britanniassa, Australiassa ja Saksan liittotasavallassa. |

|  |
| --- |
| "Words from the Wise" (1978, Chrysalis, Capitol) |
| 1. Words from the Wise
2. No Stranger (UK)
3. Spooky Boogie (USA)

Yhdysvalloissa Capitol julkaisi singlenä albumin avauskappaleen "Words from the Wise" B-puolenaan "Spooky Boogie". Siitä ilmestyi myös oranssille vinyylille painettu versio, joka oli osa Halloween-teemaista *Giant for a Day!* -promopakkausta. Sen mukana tuli myös elämäkerta, ruskea karkki vai kepponen -kassi ("Little brown bag"), tikkukaramelli, lyijykynä, runo ja naamio.
Britanniassa singlen julkaisi Chrysalis, ja painoksen B-puoli oli "No Stranger". |

Painoksia
---------

| Formaatti | Valtio | Levy-yhtiö ja tunnus | Julkaistu | Lähde |
| --- | --- | --- | --- | --- |
| LP | Yhdysvallat, Kanada | Capitol, SW-11813 | 1978 |  |
| LP | Britannia, Ruotsi | Chrysalis, CHR 1186 | 1978 |  |
| LP | Saksan liittotasavalta | Chrysalis, 6307 636 | 1978 |  |
| CD | Britannia | Terrapin Trucking, TRUCK CD 007 | 1993 |  |
| CD | Yhdysvallat | One Way, S21-18470 | 1995 |  |
| CD | Yhdysvallat | DRT, RTE 00355 | 2005 |  |
| CD | Yhdysvallat | Alucard, ALU-GG-016 | 2009 |  |

Kokoonpano
----------

|  |  |
| --- | --- |
|  **Soittajat** * Derek Shulman – laulu
* Ray Shulman – bassokitara
* Kerry Minnear – kosketinsoittimet
* Gary Green – kitarat
* John Weathers – rummut
 |  **Muut** * Gentle Giant – tuottaja
* Paul Northfield – äänittäjä
* Neil Hornby ja Steve Parker – avustavat äänittäjät
* Michael Ambrose – laitteisto
* Ron McMaster – kaiverrus
* Eve, Ray Shulman, Tanner – kannen suunnittelu
* Peter Owen – kannen kuvitus
* Gered Mankowitz – takakannen valokuvat
 |

Lähde:

Lähteet
-------

1. 1 2 3 4 5 6 7 8  Bowler, Paul: ‘Giant For A Day!’ How Gentle Giant Completed Their Transition *Udiscovermusic.com*.  11.9.2019. Viitattu 17.1.2023.  (englanniksi)
2. 1 2 3 4 5 6 7 8 9 10  Giant For a Day! by Gentle Giant (Album, Pop Rock): Reviews *Rateyourmusic.com*. Viitattu 22.1.2023.  (englanniksi)
3. ↑  Spotify - Giant for a Day! *Open.spotify.com*. Viitattu 4.2.2023.  (englanniksi)
4. 1 2 3 4 5 6 7 8 9 10 11 12 13  Kinsman, Alan: *Giant for a Day!* -CD-levyn kansilehden esittelyteksti, The Road Goes On Forever (RGF CD 1007), 1994.
5. 1 2 3  Gentle Giant: *Giant for a Day!* -vinyylialbumin takakannen tiedot. (Chrysalis CHR 1186), 1978.
6. 1 2  Pardo, Pete: Review: "Gentle Giant: Giant For a Day-35th Anniversary Edition *Seaoftranquility.org*.  22.10.2006. Viitattu 28.1.2023.  (englanniksi)
7. 1 2  Easlea, Daryl: Gentle Giant. *I Lost My Head - The Chrysalis Years (1975–1980)* -CD-levyn kansilehden esittelyteksti (Chrysalis 50999 915 176 2 3), 2012.
8. ↑  Spooky Boogie by Gentle Giant – Samples, Covers and Remixes *Whosampled.com*. Viitattu 30.1.2023.  (englanniksi)
9. 1 2 3 4  Giant for a Day - Gentle Giant Home Page *Gentlegiantmusic.com*. Viitattu 26.1.2023.  (englanniksi)
10. ↑  Gentle Giant - Giant For A Day (1978, Vinyl) - Discogs *Discogs.com*. Viitattu 26.1.2023.  (englanniksi)
11. ↑  Gentle Giant - Giant For A Day - Releases *Discogs.com*. Viitattu 30.1.2023.  (englanniksi)
12. ↑  Giant for a Day! by Gentle Giant (Album; DRT; RTE 00355) *Rateyourmusic.com*. Viitattu 30.1.2023.  (englanniksi)
13. ↑  Giant for a Day! by Gentle Giant (Album; Alucard; ALU-GG-106) *Rateyourmusic.com*. Viitattu 30.1.2023.  (englanniksi)
14. 1 2  Little, Patrick: Gentle Giant - Giant for a Day! Album Reviews, Songs & More *Allmusic.com*. Viitattu 17.1.2023.  (englanniksi)
15. 1 2  Bloom, Michael: Gentle Giant: Giant For A Day : Music Reviews : Rolling Stone *Rollingstone.com*.  Arkistoitu 16.3.2008. Viitattu 28.1.2023.  (englanniksi)
16. ↑  Scaruffi, Piero: The History of Rock Music. Gentle Giant: biography, discography *Scaruffi.com*. Viitattu 30.1.2023.  (englanniksi)
17. ↑  Gentle Giant: *Giant for a Day!* -vinyylialbumin etiketin tiedot. (Chrysalis CHR 1186), 1978.
18. ↑  Thank You / Spooky Boogie by Gentle Giant (Single, Folk Pop) *Rateyourmusic.com*. Viitattu 30.1.2023.  (englanniksi)
19. ↑  Gentle Giant Words from the Wise rewiews *Progarchives.com*. Viitattu 30.1.2023.  (englanniksi)
20. ↑  Giant for a Day promotional pack - Gentle Giant Home Page *Gentlegiantmusic.com*. Viitattu 30.1.2023.  (englanniksi)
21. ↑  Words From the Wise / No Stranger by Gentle Giant (Single, Pop Rock) *Rateyourmusic.com*. Viitattu 30.1.2023.  (englanniksi)